เบี้ยประกันวินาศภัยโต0.9%
คปภ.เผยครึ่งปีแรก เบี้ยประกันวินาศภัยรวมทำได้ 1.03 แสนล้าน โตแค่ 0.9% ผลจากภาวะเศรษฐกิจชะลอ
9 ก.ย. 2559

คปภ.เผยครึ่งปีแรก เบี้ยประกันวินาศภัยรวมทำได้ 1.03 แสนล้าน โตแค่ 0.9% ผลจากภาวะเศรษฐกิจชะลอ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงครึ่งปีแรกที่ผ่านมา ธุรกิจประกันวินาศภัยยังคงได้รับผลกระทบจากภาวะเศรษฐกิจที่ชะลอตัว ทำให้ยอดขายเบี้ยประกันเพิ่มขึ้นได้เพียง 0.9% หรือมีเบี้ยรวมทั้งสิ้น 1.03 แสนล้านบาทเท่านั้น เมื่อเทียบกับช่วงเดียวกันของปีก่อน
ทั้งนี้ เบี้ยประกันหลักยังคงมาจากเบี้ยประกันภัยรถยนต์ภาคสมัครใจ 5.19 หมื่นล้านบาท เพิ่มขึ้น 0.77% เบี้ยประกันภัย พ.ร.บ. 8,463 ล้านบาท เพิ่มขึ้น 2% เบี้ยประกันอัคคีภัย 5,428 ล้านบาท ลดลงเล็กน้อย ส่วนเบี้ยประกันภัยตัวเรือ 219 ล้านบาท เบี้ยประกันภัยสินค้า 2,491 ล้านบาท ลดลงเล็กน้อย
แหล่งข่าวจาก คปภ. ระบุว่า ด้านเบี้ยประกันภัยความเสี่ยงภัยทุกชนิดและการประกันภัยทรัพย์สินมีจำนวน 1.13 หมื่นล้านบาท เบี้ยประกันภัยความรับผิดตามกฎหมาย 1,293 ล้านบาท เพิ่มขึ้น 16.7% ส่วนเบี้ยประกันภัยอุบัติเหตุ 1.19 หมื่นล้านบาท เบี้ยประกันภัยสุขภาพ 4,253 ล้านบาท ลดลงเล็กน้อย เบี้ยประกันภัยการเดินทาง 1,849 ล้านบาท เบี้ยประกันอิสรภาพ 112 ล้านบาท และเบี้ยประกันภัยอื่นๆ 4,588 ล้านบาท
สำหรับบริษัทที่มีเบี้ยรับรวมสูงสุด 5 อันดับแรก คือ บริษัท วิริยะประกันภัย มีเบี้ยรับรวม 1.63 หมื่นล้านบาท ครองส่วนแบ่งการตลาด 15.75% รองลงมา บ ริษัท ทิพยประกันภัย เบี้ยรับรวม 8,194 ล้านบาท มีส่วนแบ่งการตลาด 7.8% บริษัท กรุงเทพประกันภัย มีเบี้ยรับรวม 7,487 ล้านบาท มีส่วนแบ่งการตลาด 7.2% บริษัท เมืองไทยประกันภัย มีเบี้ยรับรวม 5,954 ล้านบาท มีส่วนแบ่งตลาด 5.7% และอันดับ 5 บริษัท สินมั่นคงประกันภัย มีเบี้ยรับรวม 4,596 ล้านบาท มีส่วนแบ่งการตลาด 4.4%
แหล่งข่าวจากบริษัท มิตรแท้ประกันภัย เปิดเผยว่า ในส่วนของบริษัทช่วงครึ่งปีแรกที่ผ่านมา ทำเบี้ยรับรวมได้ 1,355 ล้านบาท เพิ่มขึ้นเล็กน้อยเมื่อเทียบกับช่วงเดียวกันของปีก่อนที่มีเบี้ยรับรวม 1,319 ล้านบาท
ทั้งนี้ เพื่อกระตุ้นยอดขายช่วงปลายปี ภายในงานสัปดาห์ประกันภัยที่จะจัดขึ้นระหว่างวันที่ 22-25 ก.ย.นี้ บริษัทได้จัดแคมเปญพิเศษมอบส่วนลดเบี้ยประกันภัยสูงสุดถึง 30% ตามที่ คปภ.ประกาศพิเศษออกมา เพื่อให้ประชาชนซื้อประกันภัยได้ในอัตราเบี้ยประกันที่ต่ำและได้รับความคุ้มครองเพื่อความอุ่นใจในชีวิตและทรัพย์สิน เช่น เบี้ยประกันรถยนต์ชั้น 1 จากปกติ 7,900 บาท ลดเหลือ 5,530 บาท รถกระบะจากปกติ 8,900 บาท ลดเหลือ 6,230 บาท